b'\n_START_ARTICLE_\nKontrapunkt (roman)\n_START_PARAGRAPH_\nKontrapunkt (Originalens tittel: Point Counter Point) er en roman av den britiske forfatteren Aldous Huxley fra 1928._NEWLINE_Tittelen henspiller p\xc3\xa5 at Huxley i denne romanen bruker en litter\xc3\xa6r teknikk som likner kontrapunktikk slik den brukes i musikken, idet han lar ulike personer og ulike temaer utspille seg parallelt. Verket er en typisk n\xc3\xb8kkelroman, og med kjennskap til de mest kjente personene i britisk politikk, kulturliv og samfunnsdebatt fra mellomkrigstiden er det lett \xc3\xa5 kjenne igjen modellene for de enkelte protagonistene. Det dreier seg ogs\xc3\xa5 i h\xc3\xb8y grad om en id\xc3\xa9roman, noe Huxley selv forfekter, samtidig som han i sin typisk selvironiske stil skriver i romanens kapittel tjueto: "Den st\xc3\xb8rste feilen med id\xc3\xa9romanen er at man er n\xc3\xb8dt til \xc3\xa5 skrive om mennesker som har noen id\xc3\xa9er \xc3\xa5 komme med \xe2\x80\x94 noe som gj\xc3\xb8r at man m\xc3\xa5 begrense seg til cirka 0,01 prosent av menneskeheten." _NEWLINE_I 1968 ble det laget en filmserie for BBC med samme tittel basert p\xc3\xa5 Huxleys roman. I en leseravstemning i Modern Library i 1998 ble den k\xc3\xa5ret til en av de 100 beste romaner p\xc3\xa5 engelsk etter 1900.'